| **William Riegel Schmalstieg** |
| --- |
|  |
| Gimė | 1929 m. spalio 3 d.Sejeris, Jungtinės Amerikos Valstijos JAV |
| Mirė | 2021 m. sausio 22 d. (91 metai)Lankasteris, Jungtinės Amerikos Valstijos JAV |
|  |
| Veikla | kalbininkas |
| Pareigos | profesorius |
|  |
| Alma mater | Minesotos universitetas |

**Viljamas Rygelis Šmòlstygas** (angl. *William Riegel Schmalstieg*, 1929 m. spalio 3 d. Sejeris, Pensilvanija, JAV ― 2021 m. sausio 22 d. Lankasteris, Pensilvanija, JAV) – JAV kalbininkas, baltistas, slavistas, indoeuropeistas, vertėjas. Pensilvanijos universiteto profesorius, 1994 m. jam suteiktas Vilniaus universiteto garbės daktaro vardas, nuo 2006 m. – Lietuvos mokslų akademijos užsienio narys.

Biografija
----------

1950 m. baigė Minesotos universitetą. Pensilvanijos universitete, be kitų, jo dėstytojas buvo Vincas Krėvė-Mickevičius. 1956 m. šiame universitete apgynė daktaro disertaciją „Slavų kalbų įtaka lietuvių kalbai". 1963–1964 m. Minesotos universitete ėjo profesoriaus pareigas, nuo 1965 m. buvo profesorius Pensilvanijos universitete, dėstė ir lietuvių kalbą.

Mokslinio darbo sritys – indoeuropeistika, baltistika ir slavistika. Su lietuvių kalbininkais L. Dambriūnu ir A. Klimu parašė anglišką „Dabartinės lietuvių kalbos įvadą" (1966, 1993), su A. Klimu anglų kalba sudarė „Lietuvių―anglų kalbų lingvistinių terminų žodynėlį" (1971). Su B. Jėgeriu (B. Jēgers) į anglų kalbą išvertė J. Endzelyno knygą „Baltų kalbų garsai ir formos" (1971), su R. Armentrotu (R. Armentrout) – A. Sabaliausko knygą „Žodžiai atgyja" (1973). V. Šmolstygas gerai mokėjo lietuvių kalbą. Viena iš jo tyrimų temų – istorinė lietuvių kalbos sintaksė, parašė monografiją „Lietuvių kalbos istorinė sintaksė" (1988), studiją „Lietuvių kalba – praeitis ir dabartis" (1982), taip pat straipsniuose išdėstė savo pastebėjimus dėl baltų ir slavų kalbų santykių.

V. Šmolstygas žinomas dėl prūsų kalbos tyrimų (knygos – „Senovės prūsų kalbos skaitiniai", 1965; „Senovės prūsų kalbos veiksmažodis", 1970; „Senovės prūsų kalbos gramatika", 1974; „Senovės prūsų kalbos studijos", 1976). 1975 m. žurnale „General Linguistics" drauge su V. Zepu ir S. Maklaskiu (S. C. McCluskey) paskelbė Bazelyje rastą prūsų kalbos fragmentą – seniausią žinomą prūsų kalbos ir apskritai baltų kalbų tekstą.

Palaikė glaudžius ryšius su Lietuvos filologais, lietuvių išeivijos Amerikoje organizacijomis, daug kartų lankėsi Lietuvoje. 1986 m. V. Šmolstygas keturis mėnesius stažavo Lietuvių kalbos ir literatūros institute.

Išnašos
-------

1. ↑  Pasaulio vietovardžiai. „Sèjeris". VLKK. Nuoroda tikrinta 2020-04-26.
2. 1 2  Teresė Paulauskytė (2021-01-27). „William Riegel Schmalstieg". VLE. Nuoroda tikrinta 2021-02-11.
3. ↑  „Profesorius Viljamas Rygelis Šmòlstygas" (PDF). Lietuvos mokslų akademija. Nuoroda tikrinta 2022-04-15.
4. ↑  „Professor William Riegel Schmalstieg" (PDF). Lietuvos mokslų akademija. 2019-04-09. Nuoroda tikrinta 2020-04-13.
5. ↑  „Profesorius Viljamas Rygelis Šmòlstygas (William Riegel Schmalstieg)" (PDF). Lietuvos mokslų akademija. 2019-06-19. Nuoroda tikrinta 2020-04-13.

Bibliografija
-------------

* Readings in Old Prussian, 1965
* Introduction to Modern Lithuanian (su L. Dambriūnu ir A. Klimu), 1966
* The Old Prussian Verb, 1970
* Lithuanian-English Glossary of Linguistic Terminology (su A. Klimu), 1971
* An Old Prussian Grammar, 1974
* Studies in Old Prussian, 1976
* An Introduction to Old Church Slavic, 1976
* Indo-European linguistics: A new synthesis, 1980
* Beginning Hittite (su W. H. Held, J. E. Gertz), 1988
* A Lithuanian Historical Syntax, 1988
* Historical Morphology of the Baltic Verb, 2000

Nuorodos
--------

* „Profesorius Viljamas Rygelis Šmòlstygas (William Riegel Schmalstieg)" (PDF). Lietuvos mokslų akademija. 2019-06-19. Nuoroda tikrinta 2020-04-13.